ജയില് ചാടിയ കൊലക്കേസ് പ്രതിക്കായി അന്വേഷണം തമിഴ്നാട്ടിലേക്കും തിരുവനന്തപുരം: പൂജപ്പുര സെന്ട്രല് ജയിലില് നിന്നും ജയില് ചാടിയ കൊലക്കേസ് പ്രതി ജാഹിര് ഹുസൈന് 48 നെ പിടികൂടാന് അന്വേഷണം തമിഴ്നാട്ടിലേക്ക് വ്യാപിപ്പിച്ചു. ഇതിനായി പ്രത്യേക പോലീസ് സംഘത്തെ നിയോഗിച്ചു. സിറ്റി പോലീസ് കമ്മീഷണര് ബല്റാംകുമാര് ഉപാധ്യായയുടെ നിര്ദേശാനുസരണം പൂജപ്പുര സിഐ റോജിന്റെ നേതൃത്വത്തിലുള്ള പോലീസ് സംഘത്തെയാണ് നിയോഗിച്ചിരിക്കുന്നത്. തൂത്തുക്കുടി സ്വദേശിയായ ജാഹിര് ഹുസൈന് പൂജപ്പുര ജയിലിന് പുറത്തെത്തിയ ശേഷം ഓട്ടോറിക്ഷയില് തന്പാനൂരിലെത്തി അവിടെ നിന്നും തമിഴ്നാട്ടിലേക്ക് കടന്നതായാണ് പോലീസ് സംശയിക്കുന്നത്. ഇയാളെ പിടികൂടാന് സിറ്റി പോലീസ് തമിഴ്നാട് പോലീസിന്റെ സഹായം തേടി. തടവുകാരന്റെ ഫോട്ടോ ഉള്പ്പെടെയുള്ള വിവരങ്ങള് തമിഴ്നാട് പോലീസിന് കൈമാറി. പൂജപ്പുര പോലീസ് തമിഴ്നാട് തൂത്തുക്കുടിയിലേക്ക് തിരിച്ചു. കഴിഞ്ഞ ദിവസം രാവിലെയാണ് ജാഹിര് ഹുസൈന് ജയിലില് നിന്നും രക്ഷപ്പെട്ടത്. ചാലയിലെ വ്യാപാരിയെ കൊലപ്പെടുത്തിയ കേസില് 2017 ജൂണില് ഇയാളെ തിരുവനന്തപുരം സെഷന്സ് കോടതി ജീവപര്യന്തം തടവിന് ശിക്ഷിച്ചിരുന്നു. 2011 മുതല് ഇയാള് വിവിധ കേസുകളില് പ്രതിയായ ജയില്വാസത്തിലായിരുന്നു. സെന്ട്രല് ജയിലിലെ തടവുകാരുടെ വസ്ത്രങ്ങള് കഴുകി ഉണക്കുന്ന ലാന്ഡ്രി വിഭാഗത്തിലായിരുന്നു ഇയാള് പ്രവര്ത്തിച്ചിരുന്നത്. ജയില് അധികൃതര് ഇയാളെ അമിതമായി വിശ്വസിച്ചിരുന്നതിനാല് പ്രത്യേകം നിരീക്ഷിച്ചിരുന്നില്ല. ഇയാള് മുങ്ങിയതിനെ തുടര്ന്ന് പൂജപ്പുര പോലീസില് ജയില് അധികൃതര് പരാതി നല്കിയതോടെയാണ് നഗരത്തിലെ വിവിധ സ്ഥലങ്ങളില് പോലീസ് അന്വേഷണം ആരംഭിച്ചത്. അതേ സമയം സംഭവവുമായി ബന്ധപ്പെട്ട് ഡ്യൂട്ടിയിലുണ്ടായിരുന്ന ജയില് ഉദ്യോഗസ്ഥന് അമലിനെ സര്വീസില് നിന്നും കഴിഞ്ഞ ദിവസം സസ്പെന്ഡ് ചെയ്തു.